19 sterf tydens ontploffing in klapperfabriekArgieffoto (Foto: meineresterampe/Pixabay) Minstens 19 persone is dood en talle beseer tydens ŉ ontploffing in ŉ klapperfabriek in Indië. Die ontploffing het Vrydagmiddag in Virudhunagar-distrik plaasgevind. Dit is die ergste van dié tipe voorvalle in jare in die suidelike state van Tamil Nadu. R Kannan, ŉ plaaslike beampte, het aan AFP gesê die dodetal sal waarskynlik in die volgende paar uur styg. “Minstens 34 persone is beseer en ontvang mediese behandeling. Sommige het ernstige brandwonde opgedoen.” Kannan het gesê daar was ongeveer 74 persone in die fabriek tydens die voorval. Volgens mediaberigte is die fabriek onwettig bestuur. The Newsminute het gesê die eienaar het spoorloos verdwyn en die polisie ondersoek die oorsaak van die ongeluk. Eerste minister Narendra Modi het skadevergoeding van 200 000 roepees (sowat R40 000) aan die families van die oorledenes aangekondig.